Opplegg 1: Evolusjon og arv
Kompetansemål:
Beskrive DNA og hvordan egenskaper arves, og gjøre rede for hvordan arv er en forutsetning for evolusjon.

Viktige fagbegreper: 
Populasjon, samfunn, art, individ, evolusjonsteorien, naturlig utvalg, mutasjoner og tilpasning



Avkrysningsspørsmål:

Spørsmål 1:
At en art er godt tilpasset miljøet betyr at ...
a. arten er tilpasningsdyktig
b. arten har egenskapene som øker artens overlevelse i miljøet
c. arten er utviklet til å være den sterkeste arten i miljøet
d. arten er ferdig utviklet for miljøet



Spørsmål 2:
Hvilken av disse er IKKE et krav for evolusjon ved naturlig utvalg?
a. Det blir født flere individer enn det kan vokse opp
b. Det finnes arvelig variasjon mellom individene
c. Individene som er best tilpasset miljøet de lever i, har størst sjanse for å overleve, og dermed få overført sine gener til neste generasjon ved at de får flest avkom.
d. At egenskapen utfyller et behov som arten har nytte av



Spørsmål 3:
Hvilket alternativ er feil? En mutasjon ...
a. er en endring i genene som skjer når arten må tilpasse seg
b. er en drivkraft for evolusjon
c. er en plutselig endring i rekkefølgen av basene i et gen
d. fører som oftest ikke til en endring av et individs egenskaper







Spørsmål 4:
Når miljøet endrer seg, slik som vi opplever under dagens klimaendringer, kan arter: tilpasse seg, flytte seg til et mer egnet leveområde, eller dø ut. Det vanligste utfallet gjennom historien har vært å:
a. tilpasse seg
b. flytte seg til et mer egnet leveområdet
c. dø ut
d. de tre er omtrent like vanlige



Spørsmål 5: 
Vi vet at bjørnen har en kort hale. Vurder påstanden: “Bjørnen mistet halen ved evolusjon, fordi den ikke trengte den lenger”
a. Riktig. Bjørnen trengte at halen forsvant, så det oppstod en mutasjon som fjernet 	den. 
b. Feil. At bjørnen ikke trenger hale, fører ikke til at halen forsvinner.
c. Riktig. Halen er unødvendig for bjørnen i miljøet den lever i, så for at bjørnen skal 	være best tilpasset miljøet, ble den fjernet ved evolusjon.
d. Feil. Bjørnen mistet halen da den ikke lenger ble brukt til å fange fisk. 



Spørsmål 6:
Hvorfor er det en fordel at en populasjon har stor genetisk variasjon?
a. Økt sjanse for at noen individer av arten overlever om miljøet endres raskt.
b. Det er større sjanse for at den sterkeste overlever.
c. Større sjanse for at arten blir ferdig utviklet på kort tid. 
d. Det er flere individer i populasjonen som er tilpasningsdyktige.



Spørsmål 7:
På et forskningslaboratorium trener en forskningsgruppe opp 1000 mus til å grave seg ned i jorda når de blir truet. Dette er noe mus vanligvis ikke gjør. Disse musene slippes ut i naturen og formerer seg. Vil man etter 100 år se at etterkommerne fra disse musene fortsatt graver seg ned når de blir truet?
a. Ja. Siden egenskapen er en nyttig tilpasning for overlevelse, vil disse musene være bedre tilpasset enn de andre musene.
b. Nei. Siden egenskapen ikke er arvelig, vil ikke etterkommerne få denne egenskapen.
c. Ja. Siden egenskapen er arvelig, vil etterkommerne grave seg ned ved trussel.
d. Nei. Siden alle musene vil overleve.




Diskusjonsoppgave

Etter hvert som byer har utviklet seg og blitt større, har man observert en endring hos fuglepopulasjoner som bor i byen i forhold til fuglepopulasjoner av samme art som bor i sitt naturlige habitat, skogen. 

Miljøet i byen og i skogen er ulikt, og fuglene lever av noe ulik mat. I skogen spiser fuglene frø, insekter og bær, mens i byen lever fuglene også i stor grad av menneskemat. Støynivået er høyere i byen, og fuglene møter på andre utfordringer og trusler i byen enn i skogen. 
Både fuglepopulasjonen som bor i skogen og fuglepopulasjonen som bor i byen stammer fra den samme fuglearten som tidligere levde i skogen før byene oppsto. 

I tabell 1 ser du en sammenligning av ulike egenskaper hos fuglepopulasjonen i byen (byfugl) og fuglepopulasjonen i skogen (skogsfugl). Denne sammenligningen viser at de to ulike fuglepopulasjonene har noen ulikheter.


                                      Tabell 1: Oversikt over generelle egenskaper til byfugl og skogsfugl

	Egenskap
	Byfugl
	Skogsfugl

	Kroppsstørrelse
	Mindre
	Større

	Antall egg
	Flere
	Færre

	Nebb
	Større
	Mindre

	Diett
	Bredere
	Smalere

	Fly-lengde
	Langt
	Kort

	Livstid
	Lengre
	Kortere

	Tilknytning til levested
	Mindre
	Større




Bruk din kunnskap om evolusjon til å velge det alternativet under som best beskriver hvordan dette kan ha foregått.  








A) Når byene oppsto, ble fuglene utsatt for flere ulike typer trusler. Blant annet var det ikke lenger like lett å legge egg på et trygt område. Dermed var det de individene som la flest egg, og dermed fikk flest avkom som overlevde, som førte genene sine videre til neste generasjon. Fordi fuglene opplevde at det også var en fordel å ha mindre kroppsstørrelse, skjedde det en mutasjon slik at fuglene også ble mindre. 



B) Når byene oppsto, opplevde fuglene som levde i dette området en miljøforandring. På grunn av genetisk variasjon innad i fugleartene, var det noen individer som håndterte den nye miljøforandringen bedre enn andre. De individene som var mest tilpasningsdyktige klarte å tilpasse seg miljøet best, og er forfedrene til dagens byfugler.



C) Når byene oppsto, fikk fuglene tilgang på ny mat. I byen var det vanskeligere å finne frø og bær, men noen fugler klarte å utnytte rester fra menneskers mat og søppel. De fuglene som kunne spise mye forskjellig mat var best tilpasset dette miljøet. I byen er det mange trusler som kan gjøre at fugler dør. Siden fuglene som klarte å utnytte variert mat har større sjanse for å overleve, får fuglene i de nye generasjonene en bredere diett. 



D) Når byene oppsto, endret hva slags mat som var tilgjengelig seg. Det var ikke lenger en fordel å ha små nebb, som er nyttig for å spise små frø og insekter, men heller større nebb for å kunne spise større mat. For å være bedre tilpasset bylivet ønsker derfor fuglene å ha et større nebb. Derfor skjedde det en mutasjon slik at større nebb ble vanligere i populasjonen enn små nebb. 


